**JAVNI POZIV**

**ZA PROGRAM PODRŠKE ORGANIZACIJAMA CIVILNOG DRUŠTVA U OKVIRU**

**PROJEKTA „safejournalists.net”**

Mreža SafeJournalists koju čine Nezavisno udruženje novinara Srbije, Hrvatsko novinarsko društvo, Udruženje/Udruga BH novinari, Udruženje novinara Kosova, Udruženje novinara Makedonije, Sindikat medija Crne Gore, objavljuje poziv za dodjelu finansijske podrške (mali grantovi) organizacijama civilnog društva na teritoriji Bosne i Hercegovine, Crne Gore, Sjeverne Makedonije, Srbije i Kosova\*.

Poziv je otvoren u okviru projekta [„safejournalists.net”](https://safejournalists.net/about-us/), koji za cilj ima da podstakne i omogući građansko učešće u zagovaranju i donošenju odluka u cilju poboljšanja bezbjednosti novinara i medijskih sloboda.

**1. O projektu „safejournalists.net”**

Trogodišnji projekat „safejournalists.net” finansira Evropska komisija u okviru *programa Podrška civilnom društvu i medijski program 2018-2019*, budžetska linija: BGUE-B2018-22.020401 BGUE-B2019-22.020401, referenca: EuropeAid/162473/DH/ACT/Multi broj ugovra o donaciji: IPA/2019/414-122 koji je počeo 01. februara 2020. godine i trajaće do 31. januara 2023. godine.

***Opšti cilj projekta*** je jačanje participativne demokratije u zemljama Zapadnog Balkana kroz regionalnu saradnju profesionalnih i pouzdanih organizacija civilnog društva (OCD) i njihovo angažovanje u procesu izrade relevantnih politika i praćenja njihove primjene.

***Specifični cilj projekta*** jeste poboljšati bezbjednost novinara i medijske slobode na Zapadnom Balkanu putem jačanja uloge članova mreže Safejournalists kao efikasnih i odgovornih nezavisnih aktera u kreiranju relevantnih politika podržanih od šireg sektora OCD. To će se postići kroz:

* **Jačanje članica Safejournalists** kao organizacija koje predstavljaju interese svojih članova i pružaju vjerodostojne podatke o nivoima medijskih sloboda i bezbjednosti novinara;
* **Obezbjeđivanje podrške rješenjima članova Safejournalists** kroz široku i inkluzivnu kampanju zagovaranja usredsređenu na ključna pitanja i omogućavanje participativnih konsultacija sa korisnicima i ciljnim grupama;
* **Uključivanje predstavnika državnih organa** u konsultacijama i saradnji sa članovima Safejournalists na nacionalnom nivou.

\*Ovaj naziv je bez prejudiciranja statusa i u skladu je sa Rezolucijom 1244 Savjeta bezbjednosti Ujedinjenih nacija i mišljenjem Međunarodnog suda pravde o deklaraciji o nezavisnosti Kosova.

**2. O programu podrške „safejournalists.net”**

Program je dizajniran sa ciljem da ojača ulogu OCD-a u aktivnostima sa vlastima i građanima kao relevantnim akterima u procesu donošenja odluka. Ovaj pristup ima dvostruku korist: ojačaće napore Safejpournalists mreže da proširi krug zagovarača za poboljšanje zaštite bezbednosti novinara i medijskih sloboda.

U tom cilju, ova aktivnost obuhvata tri komponente, organizovane kao „lanac koraka za sprovođenje“ kako bi se olakšala odgovarajuća primjena i praćenje napretka, a to su:

Komponenta 1 - **Obuka**: Obuka OCD za izgradnju kapaciteta za zagovaranje i unutrašnje upravljanje. 30 organizacija će biti odabrano na osnovu dostavljenog koncepta projekta. Oni će učestvovati u obuci koja pokriva teme organizacionog razvoja, zagovaranja i principe transparentnosti i odgovornosti. Predstavnici OCD moći će da nauče i primijene znanje o unutrašnjem upravljanju, strukturama, da koriste istraživanja i druge oblike dokaza da potkrijepe svoje aktivnosti, da efikasno saopšte svoje rezultate javnosti, da prate i procjenjuju rezultate i uticaj svojih aktivnosti. Svi troškovi obuke će biti pokriveni projektom, nezavisno od *Komponente 3*.

Komponenta 2 - **Mentorstvo**: Nakon obuke, odabranim organizacijama će biti omogućeno mentorstvo od strane stručnjaka kako bi razvili svoju potpunu aplikaciju. Pružiće im neophodne povratne informacije o tome kako da poboljšaju svoje koncepte projekta, razviju potpuni predlog projekta, uključujući narativni predlog i predlog budžeta. Podnosioci prijava će biti ohrabreni da organizuju mreže sa različitim partnerima i da uključe relevantne zainteresovane strane (kao što su lokalni mediji i OCD koje štite ljudska prava) u svoje projektne prijave. Mentorstvo će biti obezbijeđeno za sve uspješne aplikante koji učestvuju u prvoj fazi Poziva (podnošenje projektne ideje - koncepta projekta). Uspešni aplikanti sa dodijeljenim grantom u okviru Komponente 3 biće u obavezi da se pridržavaju pravila vidljivosti koje je definisala Evropska komisija.

Komponenta 3 - **Dodjela grantova**: Finansijska podrška za OCD koje promovišu i zagovaraju bezbjednost novinara i slobodu medija na Zapadnom Balkanu biće obezbeđena za 20 najuspješnijih podnosioca potpunih projektnih prijava.

Safejournalists mreža će se pobrinuti da se praćenje napretka svih odabranih OCD-a u okviru Programa podrške vrši na najefikasniji način. Predviđene su monitoring posjete za praćenje/mentorstvo svim odabranim organizacijama civilnog društva, kao i ekspertska podrška u vidu četiri konsultantska dana za uspješno sprovođenje predviđenih aktivnosti i postizanje zacrtanih rezultata.

**3. Cilj Programa**

Opšti cilj poziva je da se omogući lokalnim organizacijama civilnog društva da za mobilizaciju i osnaživanje koriste inovativne i eksperimentalne pristupe kroz koje će građanima približiti značaj bezbjednosti novinarskih i medijskih sloboda i podstaći ih na stvaranje i učešće u različitim platformama za dijalog.

**4. Očekivani rezultati Programa**

* Lokalne organizacije ili njihovi partneri osposobljeni da aktivno promovišu važnost medijskih sloboda i bezbjednosti novinara.
* Povećan uticaj lokalnih OCD na proces donošenja odluka u oblasti medijskih sloboda i bezbjednosti novinara.
* Razvijeni novi alati/rješenja/inicijative na lokalnom nivou koje će doprineti povećanju broja građana informisanih o problemima na polju bezbjednosti novinara i medijskih sloboda.
* Povećano interesovanje i učešće građana u procesima donošenja odluka u oblasti medijskih sloboda i bezbjednosti novinara.
* Umrežene lokalne organizacije međusobno i sa srodnim organizacijama u regionu u naporima za unaprjeđenje medijskih sloboda.
* Uspostavljena bolja komunikacija i saradnja između zainteresovanih strana u ovom procesu npr. medija, nevladinih organizacija, organa lokalne samouprave.

**5. Aktivnosti**

Sve aktivnosti se moraju sprovoditi na teritoriji zemalja Zapadnog Balkana. Moraju biti sprovedene u svrhu ispunjavanja ciljeva i rezultata Programa.

Sledeće aktivnosti su prihvatljive:

* kampanje zagovaranja i podizanja svijesti;
* proizvodnja i distribucija medijskog sadržaja;
* konsultacije, okrugli stolovi i sastanci sa lokalnim akterima;
* omogućavanje dijaloga o javnim politikama sa zainteresovanim stranama (npr. lokalni zvaničnici, stručna zajednica, mediji);
* monitoring medijskih sloboda;
* sprovođenje različitih vidova javnih kampanja;
* sprovođenje mini istraživanja koristeći npr. ankete, web aplikacije, radne grupe, fokus grupe ...

Lista navedenih aktivnosti nije konačna. Druge aktivnosti kojima se doprinosi ostvarenju očekivanih rezultata i dosezanju ciljeva Programa, a koje nijesu u suprotnosti sa ovim Pozivom, smatraju se prihvatljivim aktivnostima.

**Vrijeme sprovodjenja aktivnosti ne smije biti kraće od 9 (devet) niti duže od 12 (dvanaest) mjeseci.**

**6. Uslovi koje predlagač i/ili partner na projektu treba da ispuni**

**6.1. Opšti uslovi koje predlagač i/ili partner na projektu treba da ispuni**

Organizacije civilnog društva u okviru ovog Programa mogu da nastupe kao:

* Nosilac projekta – direktno odgovoran za realizaciju projekta,
* Partner na projektu.

Organizacija civilnog društva koja kao nosilac projekta konkuriše za sredstva u okviru ovog

Programa mora da ispunjava sljedeće kriterijume:

* registrovana je kod nadležnog ministarstva;
* da je direktno odgovoran za pripremu i izvođenje projekta;
* da je podnio godišnji finansijski izvještaj za 2019. i 2020. godinu Upravi prihoda i carina Crne Gore;
* dokaz da račun pravnog lica nije u blokadi.

Organizacija civilnog društva koja kao partner na projektu konkuriše za sredstva u okviru

ovog Programa mora da ispunjava sljedeće kriterijume:

* registrovana je kod nadležnog ministarstva;
* da je podnio godišnji finansijski izvještaj za 2019. i 2020. godinu Upravi prihoda i carina Crne Gore;
* dokaz da račun pravnog lica nije u blokadi.

**6.2. Posebni uslovi koje predlagač i/ili partner na projektu treba da ispune**

Na konkursu može da učestvuje organizacija civilnog društva koja ispunjava sljedeće dodatne

uslove:

* Organizacija nije korisnik sredstava Evropske komisije u okviru Programa Podrška civilnom društvu i medijski program 2018-2019, budžetska linija: BGUE-B2018-22.020401 BGUE-B2019-22.020401, referenca: EuropeAid/162473/DH/ACT/Multi.
* Organizacija može podnijeti samo jedan predlog projekta u okviru ovog Programa kao nosilac ili kao partner.

**7. Raspodjela finansijskih sredstava**

Ukupna raspoloživa sredstva za realizaciju Programa podrške „safejournalists.net” kroz dodjelu finansijske podrške su 150.710,00 EUR koji će biti raspoređeni na 20 izabranih OCD-a sa teritorija Bosne i Hercegovine, Crne Gore, Sjeverne Makedonije, Srbije i Kosova\*, od čega će broj dodijeljenih grantova na teritoriji Crne Gore biti između 3 i 8.

**7.1. Visina pojedinačnih dodijeljenih finansijskih sredstava**

* Minimalna vrijednost dodijeljenih finansijskih sredstava u okviru Programa je 6.850,00 EUR;
* Maksimalna vrijednost dodijeljenih finansijskih sredstava u okviru Programa je 8.200,00 EUR.

Sredstva za odobrene programe podrške biće uplaćivana nosiocu projekta na sljedeći način:

* 80% od odobrene vrijednosti sredstava po potpisivanju ugovora;
* 20% od odobrene vrijednosti sredstava po prijemu i odobravanju narativnog i finansijskog izvještaja.

**7.2 Prihvatljivi troškovi**

Dozvoljeni troškovi su svi direktni troškovi u vezi sa sprovođenjem projektnih aktivnosti i tu spadaju:

* nadoknade za osoblje;
* nadoknade za spoljne saradnike;
* grafička priprema i troškovi štampe materijala;
* kancelarijski materijal;
* putni troškovi;
* troškovi organizovanja događaja, sastanaka, javnih akcija.

Svi troškovi na koje se ne obračunava PDV moraju da budu iskazani u bruto iznosima (na primer plate, honorari, usluge i drugi troškovi).

Troškovi na koje se obračunava PDV moraju biti iskazani u neto iznosima.

Napomena: troškovi PDV – a nisu prihvatljivi jer Evropska komisija ne priznaje ovaj trošak.

**7.3. Neprihvatljivi troškovi**

Sljedeći troškovi neće biti dozvoljeni na ovom Programu:

* dugovi i naknade za servisiranje duga (kamate);
* rezervisanja za gubitke, dugove ili potencijalne buduće obaveze;
* troškovi prijavljeni od strane Korisnika koji se finansiraju iz drugih fondova Evropske unije (uključujući finansiranje putem Evropskog fonda za razvoj);
* kupovina zemljišta ili zgrada, kupovina automobila ili nepokretnosti, finansiranje građevinskih radova na nepokretnostima u vlasništvu nosioca projekta ili nad kojima nosilac projekta ostvaruje pravo zakupa;
* gubici od promjene valute/kursne razlike;
* krediti trećim licima, ako drugačije nije navedeno u posebnim uslovima;
* doprinosi u naturi;
* troškovi zarada osoblja nacionalnih uprava i državnih službenika, osim ako nije drugačije određeno u posebnim uslovima i samo u onoj mjeri u kojoj se oni odnose na troškove aktivnosti koje relevantni javni organi ne bi sproveli da akcija nije preduzeta;
* bonusi zasnovani na učinku uključeni u troškove zaposlenih;
* finansijska podrška koju bi programski partneri pružili drugim organizacijama civilnog društva u formi donacije, a koja nije navedena u aplikaciji.

**7.4 Sufinansiranje**

Sufinansiranje projekata u okviru ovog Programa nije obavezno.

**8. Proces prijavljivanja se sastoji iz dvije faze:**

Faza 1: Dostavljanje koncepta projekta (projektne ideje) – Organizacije civilnog društva popunjavaju formular u kome bi trebalo u kratkoj formi da opišu ciljeve koje žele da postignu uz predložene aktivnosti i okviran budžet u ukupnom iznosu (u Fazi 2 budžet može da varira do 10% od navedenog iznosa u Fazi 1). Od svih pristiglih prijava pravi se selekcija kojom se bira 30 najbolje rangiranih predloga po zadatim kriterijumima poštujući teritorijalnu rasprostranjenost, obezbjeđujući po minimum tri a maksimum osamnaest organizacija iz Bosne i Hercegovine, Crne Gore, Sjeverne Makedonije, Srbije i Kosova\*. Kriterijumi i više informacija o procesu selekcije mogu se naći u odeljku 10. ovog Poziva.

Faza 2: Dostavljanje potpunog predloga projekata. – Odabranim organizacijama (30) biće održan trening sa predavačima i mentorima, koji će im pomoći oko razrade projektnih ideja. Potpun predlog projekta se dostavlja popunjavanjem formulara za narativni predlog projekta i formulara za budžet projekta.

**8.1. Obavezna konkursna dokumentacija za Fazu 1**

Predlagač programa/projekta obavezan je da dostavi sljedeću dokumentaciju:

* popunjen obrazac koncepta projekta (Aneks 1);
* izjava nosioca projekta potpisana i skenirana;
* kopija dokumenta o registraciji aplikanta, skenirana;
* kopija dokumenta o registraciji za svakog koaplikanta, skenirana.

**8.2. Obavezna konkursna dokumentacija za Fazu 2**

* popunjen obrazac narativnog predloga projekta (Aneks 1);
* popunjen obrazac budžeta predloga projekta (Aneks 2);
* dokaz da podnosiocu prijave račun nije u blokadi;
* izjava nosioca projekta;
* izjava partnera na projektu – obavezna samo za projekte koji se sprovode u partnerstvu.

Napomena: Organizator Programa podrške može zatražiti dopunu dokumentacije najkasnije u

roku od osam dana od dobijanja projektnog predloga.

**9. Način prijavljivanja na konkurs i rokovi**

**9.1. Način prijave i rok za prijavu Faze 1:**

Obrazac za podnošenje predloga ideje projekta (koncepta projekta) možete preuzeti [ovdje](https://sindikatmedija.me/wp-content/uploads/2021/10/2-Koncept-nota-forma-CG.docx).

Obavezna konkursna dokumentacija (pogledati tačku 8. Poziva) dostavlja se u elektronskoj formi (format Word i PDF) na adresu elektronske pošte safejournalists@gmail.com sa naznakom u naslovu poruke: “Naziv OCD\_Predlog projekta u okviru Programa podrške „safejournalists.net“”.

Rok za slanje predloga ideje projekta (koncepta projekta) je **12. novembar 2021. do 23:59 časova (CET).**

Dokumentacija u štampanoj formi neće biti uzeta u razmatranje.

Lista vrednovanja i rangiranja prijavljenih predloga ideja projekata (koncepta projekata), koju utvrđuje konkursna komisija, biće objavljena na internet stranici projekta safejournalists.net i sajtovima članica mreže Safejournalists, do 21. novembra 2021. godine i dostavljena svim učesnicima konkursa u elektronskoj formi.

Obuka (kick-off) za OCD koji prođu *Fazu 1* biće održana **1. i 2. decembra 2021. godine** lično ili online u zavisnosti od trenutne epidemiološke situacije izazvane pandemijom virusa Covid-19.

**9.2. Način prijave i rok za prijavu Faze 2:**

Popunjen obrazac predloga projekta se šalje u formatu Word i PDF (potpisan i pečatiran). Popunjen obrazac budžeta predloga projekta (Aneks 2, obije stranice/sheet) se šalje u formatu Excel. Svi ostali dokumenti se šalju u formatu PDF (potpisani i pečatirani ukoliko tako piše u obrascu, pogledati tačku 8. *Poziva*).

Rok za slanje predloga projekta je **12. decembar 2021. do 23:59 časova (CET).**

Lista vrednovanja i rangiranja prijavljenih potpunih predloga projekata, koju utvrđuje konkursna komisija, biće objavljena na internet stranici projekta safejournalists.net i sajtovima članica mreže Safejournalists do 20. decembra 2021. godine i dostavljena svim učesnicima koji su prošli Fazu 1.

Sredstva se dodeljuju za projekte sa krajnjim rokom realizacije **do 31. decembra 2022. godine**.

Najraniji početak realizacije projekata **je 01.01.2022. godine.**

**Vremensko trajanje projektnih aktivnosti je između 9 i 12 mjeseci.**

Pitanja u vezi sa konkursom možete da pošaljete na adresu elektronske pošte tamara.filipovic@nuns.rs (za programska pitanja) i marko.lazic@nuns.rs (za pitanja u vezi finansija) najkasnije do 5. novembra 2021. godine.

**10. Kriterijumi za odabir predloga projekata finansiranih u okviru programa**

**10.1. Administrativni kriterijumi**

Ocjenjivanje i rangiranje pristiglih predloga projektnih ideja (koncepta projekata) će biti sprovedeno u skladu sa sljedećim administrativnim kriterijumima:

* Predlog projektne ideje (koncept projekta) je poslat na vrijeme, u skladu sa rokom koji je naznačen u pozivu;
* Potraživana finansijska sredstva su u skladu sa tačkom 7.1 Visina dodijeljenih finansijskih sredstava ovog dokumenta;
* Predlagač i/ili partner na projektu ispunjavaju opšte i posebne uslove poziva;
* Predlog projektne ideje (koncept projekta) je poslat u traženom formatu i u skladu sa uputstvima.

**10.2. Kvalitativni kriterijumi za ocjenjivanje:**

* Relevantnost predloga u odnosu na ciljeve poziva za podnošenje predloga projekata i relevantnost predloga u odnosu na potrebe ciljnih grupa (20 poena);
* Koherentnost dizajna projekta - efikasnost i izvodljivost akcije - jasne veze i dosljednost između ciljeva, procijenjenih rezultata i predloženih aktivnosti kao i održivost rezultata (20 poena);
* Finansijski i operativni kapacitet za samostalno preduzimanje predloženih aktivnosti - nivo organizacionih i upravljačkih kapaciteta (5 poena);
* Inovativni pristup (5 poena).

# 11. Vidljivost i autorska prava

Mreža Safejournalists.net zadržava pravo da objavi proizvode koji su rezultat ovog Programa u djelovima, u cjelosti ili kao referencu na svojoj internet stranici ili u svojim publikacijama uz poštovanje pravila o autorskim pravima. Ugovori sa dobitnicima grantova će sadržati konkretne uslove autorskih prava i navođenja donatora projekta.

Uspješni podnosioci potpunih projektnih prijava kojima bude dodijeljena finansijska podrška u okviru *Komponente 3* biće u obavezi da se pridržavaju pravila vidljivosti koje je definisala Evropska komisija.

**Napomena 1:** Ocjenjivanje predloga projekata obaviće konkursna komisija sastavljana od nezavisnih stručnjaka iz oblasti medija i civilnog društva.

**Napomena 2:** Organizator konkursa zadržava pravo da raspiše drugi krug za podnošenje projektnih prijava ukoliko konkursna komisija procijeni da nema dovoljno istih koje zadovoljavaju gore navedene kvalitativne kriterijume.